സ്റ്റേഷനറിക്കടയില് തീപിടിത്തം: ലക്ഷങ്ങളുടെ നഷ്ടം വെഞ്ഞാറമൂട്: വയ്യേറ്റ് ജംഗ്ഷനിന് പ്രവര്ത്തിക്കുന്ന സ്റ്റേഷനറിക്കടയില് തീപിടിച്ചു ലക്ഷങ്ങളുടെ നഷ്ടം. മാണിക്കോട് മഹാദേവ ക്ഷേത്രത്തിന് സമീപത്തെ കെഎസ്ഇബി ഓഫീസ് മന്ദിരത്തിന്റെ ഗ്രൗണ്ട് ഫ്ലോറില് പ്രവര്ത്തിക്കുന്ന ശരവണ ട്രേഡേഴ്സില് തിങ്കളാഴ്ച രാത്രി 11.30 ന് തീപിടിത്തമുണ്ടായത്. പുക ഉയരുന്നതുകണ്ട കെഎസ്ഇബി ജീവനക്കാര് തീ അണയ്ക്കുവാന് ശ്രമിച്ചുവെങ്കിലും തീ നിയന്ത്രണ വിധേയമായില്ല. സമീപത്ത് പ്രവര്ത്തിക്കുന്ന കെഎസ്ഇബി ഓഫീസിലേയ്ക്കും എസ് വി ഗ്രൈനൈറ്റ് ഷോറുമിലേയ്ക്കും തീ വ്യാപിച്ചതോടെ വെഞ്ഞാറമൂട് അഗ്നിരക്ഷാ നിലയത്തില് നിന്നും രണ്ടു ഫയര് യൂണിറ്റുകള് എത്തി തീ നിയന്ത്രണ വിധേയമാക്കുകയായിരുന്നു. സ്റ്റേഷനറി കടയിയില് ഉണ്ടായിരുന്ന ഫ്രിഡ്ജ്, ഫാനുകള്, കേബിളുകള്, മേശകള്, അലമാരകളും കെഎസ്ഇബി ഓഫീസിന്റെ മുന്വശത്തെ ഗ്ലാസും, ബോര്ഡും, ഗ്രൈനൈറ്റ് ഷോറൂമിന്റെ ബോര്ഡുകളും കത്തിനശിച്ചു. ആറു ലക്ഷത്തോളം രൂപയുടെ നാശനഷ്ടം ഉണ്ടായതായി കണക്കാക്കപ്പെടുന്നു.തമിഴ്നാട് സ്വദേശി ശരവണന്റെ ഉടമസ്ഥതയിലുള്ളതാണ് സ്റ്റേഷനറിക്കടയുടെ ഫാനില് നിന്നുണ്ടായ ഷോര്ട്ട് സര്ക്യൂട്ടാണ് തീപിടിക്കാന് കാരണമെന്നാണ് പ്രാഥമിക നിഗമനം. അഗ്നി രക്ഷാ നിലയത്തില് നിന്നും അസിസ്റ്റന്റ് സ്റ്റേഷന് ഓഫീസര് എ.ടി.ജോര്ജ്, അസിസ്റ്റന്റ്ഗ്രേഡ് സ്റ്റേഷന് ഓഫീസര് അജിത്ത്കുമാര്, ഫയര് ആന്ഡ് റെസ്ക്യൂ ഓഫീസര്മാരായ ബിനു കുമാര്, ബൈജു, സുമിത്ത്, ഷിബിന് ഗിരീഷ്, അബ്ബാസി, റോഷന് ഹോം ഗാര്ഡുമാരായ സതീശന്, അരുണ്, എന്നിവരുടെ നേതൃത്വത്തിലായിരുന്നു രക്ഷാപ്രവര്ത്തനം.